Татарстан Республикасы Арча районы

“Яңа Кенәр урта гомуми белем мәктәбе”

муниципаль бюджет гомуми белем учреждениесенең

**1 нче Б сыйныфында ачык тәрбия сәгате**

( тәрбия сәгатендә әти-әниләр катнаша)

**Укытучы: Сафина Рания Саубановна**

**2013 ел**

**Максат:** укучы булу белән горурлык хисе тәрбияләүдә ярдәм итү, гаилә белән элемтәләрне ныгытуга этәргеч бирү. Укучыларның белемгә омтылышын, сәнгатькә булган сәләтләрен үстерү өстендә эшләү.

**Җиһазлау:** презентация, карточкалар.

**Тәрбия сәгате барышы.**

1. Оештыру өлеше. Максатны әйтү.

 -Әле кайчан гына 1нче сентябрь иде. Сез, матур чәчәкләр, укучы сумкалары тотып, мәктәпкә килдегез.Шул көннән башлап, 5 ай вакыт үткән. Сез чын укучылар булдыгыз. Бүген без әти-әниләргә нинди укучылар булуыбызны күрсәтербез.

2. Әңгәмә. Укучылар чыгышы.

 Укытучы: -Укучы- зур исем. Ул нинди булырга тиеш? ( тәртипле, тырыш, акыллы, әдәпле, уйларга яратучы, китаплардан һәм Интернеттан кирәкле белемнәр алырга әзер булган бала укучы була.)

 - Мин җөмләләр укыйм. Сез минем фикер белән риза булсагыз, “әйе” дип, риза булмасагыз “юк” дип җавап бирегез.

 - Укучы дәрескә соңга калып килә.

 -Укучы класстагы дусларына булыша.

 -Ул дәрестән соң саф һавада уйный, сәламәтлеген ныгыта.

 -Өйдә олыларга булыша, дәрестә өйрәнгәннәрне кабатлый.

 -Ашханәдә сөйләшеп, көлешеп утыра.

 -Партага язарга ярата.

Безнең тәрбия сәгатенә бер кунак килергә тиеш. Кем икәнен табышмактан белерсез.

Көлтә-көлтә койрыгым

Селки-селки барамын

Мин үзем бик җитез дә,

Хәйләкәр дә буламын.

* Бу төлке.
* Әйе, укучылар,дөрес. Төлке кызы килгәндер инде, кертик.

( Төлке киеменнән 5 Б сыйныфы укучысы керә.)

**Төлке:**Исәнмесез! Ай-яй, нинди зур, якты өйдә утырасыз сез!

**Укытучы:**Исәнме, төлке! Бу өй түгел, сыйныф бүлмәсе. Без тик кенә утырмыйбыз, белем алабыз.

**Төлке:** Сез кемнәр соң?

**Укучылар:** Без Яңа Кенәр мәктәбенең 1 нче Б сыйныфы укучылары.

**Төлке:**Мин дә урманда китаплар карыйм, укый гына белмим.

**Укытучы**: Әйтеп кара әле, 2 гә 1 не кушкач, ничә була?

**Төлке:** 6 тирәсе инде.

**Укытучы**:Сәламәт булу өчен нишләргә кирәк?

**Төлке:** Иртән күп итеп йокларга кирәк.

**Укытучы:** Син беренче сыйныф укучылары турында беләсеңме?

 **Төлке:** Юк, белмим.

**Укытучы:**Алайса, тыңла.Укучылар сиңа һәм кунакларга шигырьләр сөйләп күрсәтер.

1 укучы Бер кыз кайта мәктәптән

 Матур гөлгә охшаган.

 Чиста, нәни куллары

 Кысып тоткан сумканы.

2 укучы Бите тулган ай кебек,

 Өсте-башы бик җыйнак,

 Бик тыйнак кыз күренә,

 Тукталмый юлда уйнап.

3 укучы Ашыга тизрәк кайтырга

 Әнисенең янына.

 Килер өчен мәктәпкә

 Иртә торып тагын да.

4 укчы Агачлар ничек үсә дә

 Тамчы ник ташны тишә?

 Кошлар ник биек оча да,

 Алма ник җиргә төшә?

5 укучы Ник яшел яфрак язын да,

 Ник сары була көзгә?

 Шуларның менә барын да

 Өйрәтер мәктәп безгә.

6 укучы Белемле булам дисәң,

 Кирәк яхшы укырга.

 Уңган балалар гына

 Барысын да булдыра.

7 укучы Көмеш кыңгырау чыңлый,

 Юк, чыңламый ул, җырлый:

 -Балалар, килегез,-ди,-

 Дәрескә керегез, ди.

-Әйдәгез, дәрескә керик. Әти-әниләргә белемнәрне, тапкырлыкны күрсәтик.

( Презентация кулланып, 10 эчендә исәпләү күнекмәләре тикшерелә.)

* Читаем предложения по карточкам. Они вам знакомы по учебнику Азбуки.
* Әлифба дәресләрендә алган белемнәрне ребуслар чишү аша искә төшерик. Сез булдыра алмаганда әти-әниләр ярдәмгә килер.

3. Йомгаклау. “Тылсымлы кәрзин” уены.

 Икенче елга сез билгеләр алачаксыз. Кәрзиннән һәр укучы” билге “ ала. Нинди билгеләргә укырсыз икән? (Кәрзиннән балалар 4, 5 билгеләре ала.)

 -Ә 3 һәм 2ле кемдә? Алар кәрзин төбендә калганнар, берәүгә дә эләкмәгәннәр.

Укытучы: Балалар! Әти-әниләргә Чын күңелдән зур рәхмәт әйтик. Алар да сезнең белән укырга керде: сезне кайгырталар, уңышларыгызга сөенәләр, ялгышсагыз, борчылалар.Алар сезнең шатлык-сөенечләрне генә күреп яшәсәләр иде.Кичәбезне җыр белән тәмамлыйк. “Яратам”җырын бергә башкарыйк.